Diari Oficial de la Generalitat Valenciana


Sumari del DOGV 4439, del 13-02-2003 (2003/1529)

RESOLUCIÓ de 31 de gener de 2003, del secretari general de la Presidència, per la qual es convoca una beca en matèria d'informàtica, per al desenvolupament de pràctiques professionals en la Subsecretaria del Secretariat del Govern i Relacions amb les Corts, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4439

Data del DOGV
:   13-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1529


Data del document
:   31-01-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * assignació per estudis
    * ajuda pública
    * suport econòmic
    * professió de la informàtica

RESOLUCIÓ de 31 de gener de 2003, del secretari general de la Presidència, per la qual es convoca una beca en matèria d'informàtica, per al desenvolupament de pràctiques professionals en la Subsecretaria del Secretariat del Govern i Relacions amb les Corts, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana. [2003/X1529]
  
Antecedents de fet
  
En el marc de la política dirigida a la integració, millora i especialització de jóvens llicenciats i diplomats es convoca una beca per a pràctiques professionals en matèria d'informàtica.
  
L'anterior actuació es troba arreplegada en els objectius i activitats del programa 112.20, capítol IV, hi ha prou consignació pressupostària en els pressupostos de la Generalitat Valenciana per a l'exercici 2003, i queda condicionada la resolució de la convocatòria a l'aprovació del mateix.
  
Fonaments jurídics
  
1. L'article 47.3 del Decret Legislatiu de 26.6.1991, pel qual s'aprova el Text Refós de la Llei d'Hisenda Pública de la Generalitat Valenciana.
  
2. L'article 35 de la Llei 5/1983, de 30 de desembre, de Govern Valencià.
  
3. El decret 109/2000, de 18 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i el de la conselleria del Portaveu del Govern, modificat parcialment pel Decret 131/2002, de 30 de juliol, del Govern Valencià.
  
4. L'article 3, del Decret 9/2002, de 5 de setembre, del president de la Generalitat, pel qual es deleguen competències en el secretari general de Presidència, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques, resolc:
  
Primer
  
Procedir a la convocatòria d'una beca per a la realització de pràctiques en matèria d'Informàtica.
  
Segon
  
Aprovar les bases que s'adjunten, que han de regir la present convocatòria.
  
Tercer
  
L'import de la beca serà finançat a càrrec de la línia T4021000 del programa 112.20 capítol IV, del pressupost de la Generalitat Valenciana de l'any 2003 o equivalent del Pressupost de la Generalitat Valenciana per a l'exercici 2004, per una quantia màxima equivalent a 8.460 euros d'acord amb les següents anualitats:
  
Any 2003 : 4.230 euros
  
Any 2004 : 4.230 euros
  
Quart
  
Contra la present resolució que posa fi a la via administrativa es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des del sendemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, en la redacció donada per la Llei 4/1999, de 13 de gener, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del sendemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
València, 31 de gener de 2003.- El secretari general (per delegació article 3, Decret 5/2002, de 5 de setembre): Vicente Gomis Cerdán.
  
Bases de la convocatòria per a la concessió d'una beca per a la realització de pràctiques en matèria d'informàtica.
  
Primera. Objecte
  
La beca té com a objecte la formació complementària, millora i especialització professional de jóvens llicenciats i diplomats en matèria d'informàtica.
  
Segona. Destinació de la beca
  
Les pràctiques es realitzaran conjuntament en l'Àrea del Gabinet de Coordinació Interdepartamental i en l'Àrea de Publicacions de la Subsecretaria del Secretariat del Govern i Relacions amb les Corts.
  
Tercera. Dotació, duració i pagament de la beca
  
La beca està dotada amb 705.euros mensuals, que es pagaran a càrrec del capítol IV, línia T4021000, del programa 112.20, del pressupost de la Generalitat Valenciana per a l'any 2003.
  
L'import de la beca s'abonarà mensualment, previ certificat de la Subsecretaria del Secretariat del Govern i Relacions amb les Corts, o del cap de l'àrea on els becaris realitzen les pràctiques.
  
El període de benefici de la beca serà de 12 mesos, i el seu inici està previst l'1 de juliol de 2003.
  
L'abonament dels mesos corresponents a l'exercici pressupostari de l'any 2004 quedarà condicionat a què existisca consignació econòmica per a este concepte en el citat exercici.
  
Quarta. Requisits
  
4.1. Podran optar a la beca:
  
- Els diplomats o enginyers tècnics d'Informàtica que hagen obtingut la dita titulació a partir de 1999 (inclòs).
  
- Els estudiants de 4t o 5t curs d'Enginyeria Informàtica que hagen superat completament el tercer curs.
  
- Els enginyers informàtics que hagen obtingut la titulació a partir de 1999 (inclòs).
  
- Les persones que hagen acabat el segon cicle de Formació Professional, en l'especialitat d'Informàtica, o algun cicle formatiu reglat d'Informàtica, a partir de 1999 (inclòs).
  
4.2. Es tindran en compte a més dels coneixements addicionals en les matèries pròpies de la beca, els coneixements de valencià i coneixements d'altres idiomes.
  
4.3. Valoració.
  
La titulació i els mèrits adduïts tindran la següent valoració:
  
- Expedient acadèmic: fins a 3 punts.
  
- Formació extra acadèmica i/o experiència en les matèries pròpies de la beca: fins a 4 punts.
  
- Coneixements de valencià: fins a 2 punts.
  
- Coneixement d'altres idiomes comunitaris: fins a 1 punt.
  
4.4. Condicions generals.
  
Els documents acreditatius dels mèrits al·legats hauran d'estar compulsats en el moment de presentar la sol·licitud.
  
Els sol·licitants hauran de reunir els requisits i condicions que s'assenyalen en la present convocatòria al terme del termini de presentació d'instàncies.
  
Quinta. Formalització de les sol·licituds.
  
Els / les candidats / es hauran de presentar en el Registre General de Presidència de la Generalitat, siti en c/ Historiador Chabas núm. 2, de València o en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú, una sol·licitud segons model que es detalla en l'annex I, les quals estaran a disposició de les persones interessades en el Registre General de la Presidència, amb la documentació següent:
  
- Fotocòpia del DNI compulsada.
  
- Currículum, del qual formaran part les seues dades personals, adreça habitual, data de naixement, telèfon, experiència professional i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, etc.
  
- Fotocòpia compulsada del títol acadèmic acreditatiu dels requisits exigits en l'article quart i del corresponent expedient acadèmic.
  
- Declaració jurada de no tindre cap relació laboral que supose una activitat semblant o que impedisca el compliment de les obligacions com a becari, d'estar al corrent de les seues obligacions fiscals i de seguretat social, de no ser beneficiari de cap altra beca per a la mateixa o semblant activitat i de disposar de cobertura sanitària, que haurà de ser substituïda pels corresponents certificats en el cas de resultar beneficiaris d'una beca, de conformitat amb el que disposa l'Orde de 30 de maig de 1996, de la Conselleria d'Economia i Hisenda.
  
Sisena. Termini de presentació de sol·licituds
  
El termini de presentació de sol·licituds serà de 15 dies hàbils comptats a partir del dia següent al de la publicació d'esta convocatòria en el Diari Oficial de la Generalitat Valenciana.
  
Setena. Procés de selecció
  
Per a l'examen de les sol·licituds de la beca es constituirà una comissió avaluadora, que tindrà la composició següent:
  
- Presidenta: la subsecretària del Secretariat del Govern i Relacions amb les Corts o persona que delegue.
  
- Vocals:
  
· El cap de l'Àrea del Gabinet de Coordinació Interdepartamental.
  
· El cap de l'Àrea de Publicacions.
  
· La secretària general administrativa, o persona que delegue.
  
- Secretària: la cap del Servici del CIDAJ.
  
La comissió avaluadora adaptarà el seu funcionament al que preveu la present convocatòria, i subsidiàriament, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot.
  
La comissió d'avaluació es reunirà en els 10 dies següents al final del termini de sol·licituds i podrà convocar els candidats que considere oportú, per a comprovar, per mitjà d'entrevista i/o prova escrita, aquells extrems o mèrits al·legats que considere d'interés.
  
Quan finalitze el procés selectiu, la comissió elaborarà una proposta de concessió de la beca que contindrà la designació del beneficiari/a i una borsa de reserva, per si es produïra renúncia o abandonament.
  
La Secretaria General de la Presidència, es reserva la facultat de deixar deserta totalment o parcial l'adjudicació de la beca convocada.
  
Huitena. Concessió
  
La beca serà adjudicada per resolució del secretari general de la Presidència de la Generalitat Valenciana a la vista de la proposta de la comissió avaluadora, en el termini màxim de tres mesos a partir del dia següent al de la publicació en el Diari Oficial de la Generalitat Valenciana de la present convocatòria. La no resolució adjudicant dins del termini establit anteriorment, produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
Novena. Drets, obligacions, tutoria i incidències del becari/ària
  
La beca objecte de la present convocatòria és incompatible amb el benefici de qualsevol altra beca per a la mateixa o semblant activitat, ajuda o activitat laboral que supose una activitat semblant o que impedisca el compliment de les obligacions com a becari.
  
La infracció d'esta regla deixarà sense efecte la beca adjudicada. La condició de becari no generarà en cap moment cap relació laboral amb la Generalitat Valenciana.
  
De conformitat amb el que disposa l'article 8.1 del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat Valenciana, funcionari o laboral, la convocatòria indicarà la situació administrativa que procedisca declarar-se, d'acord amb la normativa de funció pública; en situació de llicència retribuïda, percebrà les retribucions bàsiques i l'ajuda familiar.
  
Si els becaris, com a conseqüència del desenvolupament de les tasques que hagen de portar a terme, incorregueren en despeses de desplaçament, pernoctació o restauració, estes els seran rescabalades en els termes que per al personal de la Generalitat Valenciana i l'adscrit funcionalment al servici de la mateixa establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris.
  
L'aplicació de dita normativa es referirà únicament als conceptes i quanties que han de ser rescabalades sense que això implique una modificació en la relació jurídica del becari amb l'administració.
  
La subsecretària del Secretariat del Govern i Relacions amb les Corts, ordenarà les activitats i establirà la dedicació i torns del becari, d'acord amb els criteris i mitjans disponibles en les àrees de la subsecretaria on es desenvolupe l'activitat, amb una dedicació total de 35 hores setmanals.
  
Finalitzat el termini de la beca s'expedirà el certificat corresponent, respecte de l'aprofitament i aptitud del becari/ària.
  
La secretària general de Presidència resoldrà les incidències que es produïsquen durant el període de benefici de la beca, a proposta de la subsecretària del Secretariat del Govern i Relacions amb les Corts, i deixarà sense efecte les mateixes, prèvia audiència de l'interessat, en el cas que este incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixara de reunir els requisits exigits.